b'\n_START_ARTICLE_\nRamon Llull\n_START_SECTION_\n\xc5\xbdivljenje\n_START_PARAGRAPH_\nRamon Llull se je rodil v premo\xc5\xbeni plemi\xc5\xa1ki dru\xc5\xbeini v Palmi, prestolnici Majorke, na neznan dan leta 1232 ali 1233. Njegovi star\xc5\xa1i so se na Majorko priselili iz Katalonije kot del prizadevanja kralja Jakoba I. Aragonskega, da bi otok, nedavno odvzet dinastiji Almohadov, koloniziral z evropskim prebivalstvom. O njegovem zgodnjem \xc5\xbeivljenju je malo znanega; kot otroka naj bi ga vzgajali s kasnej\xc5\xa1im kraljem Jakobom II., leta 1257 se je poro\xc4\x8dil z Blanco Picany in imel z njo dva otroka._NEWLINE_Klju\xc4\x8dni preobrat v svojem \xc5\xbeivljenju je Llull do\xc5\xbeivel z letom 1263. Vzrok je bilo njegovo domnevno videnje Jezusa na kri\xc5\xbeu, ki naj bi se mu tega leta prikazal \xc5\xa1estkrat. Po zaslugi teh videnj je v nekaj mesecih zapustil dru\xc5\xbeino, se odpovedal dru\xc5\xbebenemu polo\xc5\xbeaju in ve\xc4\x8dini svojega imetja ter posvetil \xc5\xbeivljenje bo\xc5\xbejemu slu\xc5\xbeenju. Svoje poslanstvo je videl v treh ciljih: spreobra\xc4\x8danju muslimanov in drugih\xc2\xa0\xc2\xbbnevernikov\xc2\xab\xc2\xa0v katoli\xc5\xa1ko vero, ustanavljanju samostanov, v katerih bi pou\xc4\x8devali za to potrebne jezike, in pisanju knjige z napotki za spreobra\xc4\x8danje. V\xc4\x8dlanil se je v fran\xc4\x8di\xc5\xa1kanski tretji red in se podal na kratko romanje, zatem je devet let posvetil u\xc4\x8denju arabskega in latinskega jezika ter se izobrazil na podro\xc4\x8dju filozofije in teologije._NEWLINE_Na gori Puig de Randa, kjer je \xc5\xbeivel pu\xc5\xa1\xc4\x8davni\xc5\xa1ko \xc5\xbeivljenje, je bil Llull dele\xc5\xbeen \xc5\xa1e enega razsvetljenja. Na podlagi tega, po njegovem mnenju spet bo\xc5\xbejega, videnja je osnoval svoje nazore ter teorije, ki jih je nato gradil celo \xc5\xbeivljenje in jih opisoval v svojih delih._NEWLINE_Tekom \xc5\xbeivljenja je svoje mi\xc5\xa1ljenje upodabljal v razli\xc4\x8dnih slogih v delih, imenovanih\xc2\xa0\xc2\xbbArs\xc2\xab\xc2\xa0(\xc2\xbbUmetnost\xc2\xab). V njih se je poslu\xc5\xbeeval razli\xc4\x8dnih logi\xc4\x8dnih prijemov, s katerimi je dokazoval kr\xc5\xa1\xc4\x8danske dogme. Sestal se je z mnogimi kralji in pape\xc5\xbei z namenom pridobiti finan\xc4\x8dna sredstva za zami\xc5\xa1ljene samostane, ki naj bi misijonarje usposabljali za spreobra\xc4\x8danje nevernikov, ter dobil sredstva za enega, za leta 1278 ustanovljeni samostan Miramar. Pogosto je tudi potoval v severno Afriko in na Bli\xc5\xbenji vzhod, kjer je spoznaval kulturo tamkaj\xc5\xa1njih ljudstev ter posku\xc5\xa1al spreobra\xc4\x8dati v kr\xc5\xa1\xc4\x8danstvo, zaradi \xc4\x8desar so ga ve\xc4\x8dkrat sprejeli zelo neprijazno._NEWLINE_Po tem relativno neuspe\xc5\xa1nem, a plodnem obdobju se je dogajanje naposled obrnilo njemu v prid, ko se je njegove nauke za\xc4\x8delo pou\xc4\x8devati v Parizu, Viennski koncil pa je leta 1311 odobril pou\xc4\x8devanje vzhodnih jezikov na nekaterih univerzah. Leta 1314 je znova odpotoval v severno Afriko, kjer naj bi ga sprejeli s kamenjanjem, umrl pa je leta 1315 ali 1316 med vra\xc4\x8danjem na rodno Majorko oziroma takoj po povratku nanjo.\n_START_SECTION_\nDelo\n_START_PARAGRAPH_\nLlull je bil izredno ploden pisec, njegovih del naj bi obstajalo \xc4\x8dez 250. Smatra se ga kot enega glavnih utemeljiteljev katalonskega knji\xc5\xbenega jezika in pisca prve ve\xc4\x8dje literarne stvaritve v katalon\xc5\xa1\xc4\x8dini, Blanquerne._NEWLINE_Zanj zelo zna\xc4\x8dilna metoda je bilo dokazovanje filozofskih in verskih trditev z uporabo vrtljivih diagramov, ki so z obra\xc4\x8danjem krogov z napisanimi premisami izpeljali logi\xc4\x8dni sklep. Ti "miselni stroji" naj bi navdihnili Gottfrieda Wilhelma Leibniza pri njegovih razpravah glede kombinatorike v 17. stoletju, dandanes pa ga nekateri celo \xc5\xa1tejejo za za\xc4\x8detnika matemati\xc4\x8dne logike ter njegove diagrame za predhodnika ra\xc4\x8dunalnikov._NEWLINE_Llullu se je pripisovalo mnogo spisov o alkimiji in drugih misti\xc4\x8dnih vedah, ki pa so se izkazali za ponaredke, ki so jih neznani avtorji pod njegovim imenom izdali po njegovi smrti.'